text: Netto-hund forsøgt stjålet
  02 oktober 2015 kl. 04.29
  Et par forsøgte torsdag at røve en hund, der stod bundet ved Netto i Tønder. 
  En hund blev torsdag forsøgt røvet. Hunden stod bundet uden for Netto på Plantagevej i Tønder, mens hundens ejer var inde i forretningen og handle, oplyser Syd- og Sønderjyllands Politi.
  Et vidne råbte ind i butikken, at hunden var ved at blive stjålet af en mand og en kvinde. Da hundeejeren nåede ud til hunden, var de to tyve allerede ved at få hunden ind i deres bil. Hundeejeren fik dog fravristet hundetyvene hunden.
  De to tyve, en 44-årig mand og 39-årig kvinde fra Skærbæk-området, kørte herefter fra parkeringen, hvor et vågent vidne havde aflæst nummerpladsen. De blev derfor anholdt få timer senere af politiet i nærheden af den dansk-tyske grænse.  
  I bilen fandt politiet desuden syv våben og 638 gram hash.
  I et grundlovsforhør fredag blev parret sigtet for tre forhold:
  Røveri af hund
  Overtrædelse af våbenloven
  Oovertrædelse af loven om euforiserende stoffer
  De nægtede begge alt, og dommeren varetægtsfængslede dem i to uger for lukkede døre.
  Mand og kvinde anholdt i Tønder efter forsøg på røveri af lille hund, der stod bundet foran butik. Vagtchefen. #politidk
  
  